Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 231/13)

Käesoleva dokumendi avaldamine annab õiguse esitada taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Peitzer Karpfen“

ELi nr: PGI-DE-02587 – 5.9.2019

KPN ( ) KGT (X)

1. Nimetus(ed)

„Peitzer Karpfen“

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

„Peitzer Karpfen“ on peegelkarpkala, millel on lame selg, peast kuni sabani peaaegu ühtlane rida seljasoomuseid ning üksikud peegelsoomused paarisuimede ja sabavarre alguses ning lõpusekaane taga. Hajusalt paiknevad üksikud soomused puuduvad või neid on vaid mõni. Peegelkarpkala kõht on kollakates toonides, selg oliivrohelise varjundiga. Kala keha kõrguse suhe pikkusega on vahemikus 1 : 2,5 kuni 1 : 3,4. Kudevate kalade täidlustegur on vahemikus 3,0 kuni 4,0. Kuju on peamiselt piklik.

Lihasus on järgmine:

— roogitud, peaga: 70–80 %;

— roogitud, peata: 53–63 %;

— filee nahaga 32–42 %;

— filee nahata 28–38 %.

Liha on erk- kuni kahvaturoosa, tihke, õrn ja väherasvane, liigile eriomase maitse ja aromaatse lõhnaga.

Peegelkarpkala „Peitzer Karpfen“ võib müüa elusana, surmatuna, roogituna, tükeldatuna või fileerituna või külmutatud toiduainena. Samuti on lubatud kala suitsutamine; suitsutada võib ka kala, mis on juba külmutatud. Kala võib pärast soolveesse kastmist kuumsuitsutada või külmsuitsutada, kasutades lehtpuulaastusid. Kõikide eespool loetletud valmistamis- ja töötlemismeetodite puhul säilib eelnimetatud sellele liigile eriomane maitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Peegelkarpkala „Peitzer Karpfen“ peamine söödaallikas on eeskätt tiigis leiduv looduslik toit (zooplankton, fütoplankton jne). Nimetatud toit mõjutab peegelkarpkala „Peitzer Karpfen“ kasvu kõikides arenguetappides. See aspekt tagab liha eelkirjeldatud kvaliteedi. Sööda täiendamine on lubatud; alates teisest arenguetapist on lubatud anda ka teravilja. Kui lisasöödana antakse teravilja, peab see vastama kehtivatele riiklikele õigusnormidele.

Kõik lisasöödana kasutatavad söödad on GMO-vabad.

3.4. Tootmise erietapid, mis peavad toimuma määratletud geograafilises piirkonnas

Kala kasvatatakse määratletud geograafilises piirkonnas. Tootmistsükli etapile vastava loomkoormuse kindlaksmääramisel võetakse arvesse liigile ja vanusele sobivaid tingimusi. Valitud loomkoormuse eesmärk on saavutada kalade suuruse ja arvu optimaalne kasv. Kooskõlas hea kutsetava suunistega tagavad loomkoormus ja söötmine tiigis leiduva loodusliku sööda ulatusliku ärakasutamise, mis kindlustab liha erakordse kvaliteedi.

Peegelkarpkala „Peitzer Karpfen“ tootmistsükkel koosneb järgmistest etappidest: sugukarja pidamine ja sugukalade sertifitseerimine, peegelkarpkala „Peitzer Karpfen“ sugukalade kasvatamine tehistiikides, kudu laskmine looduslikesse tiikidesse, kalavastsete kasvatamine, toidukala kasvatamine, tiigi puhastamine ning kalade pidamine looduslikes või tehistiikides.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Geograafiline piirkond hõlmab järgmist Brandenburgi liidumaa piirkonda:

— Peitzi linn Spree-Neiße kreisis,

— Teichlandi vald Spree-Neiße kreisis,

— Kolkwitzi vald Spree-Neiße kreisis,

— Lübbeni linn Dahme-Spreewaldi kreisis,

— Schlepzigi vald Dahme-Spreewaldi kreisis.

5. Seos geograafilise piirkonnaga

1) Geograafilise piirkonna eripära

Kaitstud geograafilise tähise „Peitzer Karpfen“ registreerimise taotlus põhineb toote kvaliteedil ja selle erilisel tuntusel. Peegelkarpkala „Peitzer Karpfen“ liha eripära avaldub selle eripärases maitses ja aromaatses lõhnas. Geograafilises piirkonnas toimuv tootmine järgib üle 100 aasta vanuseid traditsioone, mis seisnevad kala valimises ja kasvatamises ülisoodsates geograafilistes ja ilmastikutingimustes, mis tagavad kala hea kvaliteedi ning on aluseks selle tuntusele.

Peegelkarpkala „Peitzer Karpfen“ geograafilist piirkonda hõlmav ala on Brandenburgi liidumaa kalanduskultuuri keskus. Tiigikarpkalakasvatuse majandite suurus ja struktuur kujundavad maastiku ilme. Peegelkarpkala „Peitzer Karpfen“ geograafiline piirkond on eriline, sest Spree jõest või selle lisajõgedest (nt Hammergraben ja Priorgraben) tehiskanalitesse suunatav vesi tagab aasta ringi kvaliteetse ja stabiilse veevarustuse. Peitzi tiigid on peamiselt liivase, lubjase, suhteliselt toitainevaese põhjaga ega ole eriti mudased. Tiikides on kvaliteetne, kuid mitte ülemäära rikas mikroorganismide populatsioon. Vee pH on vahemikus 7 kuni 8. Peitzi tiikide ainulaadne omadus on see, et suurusest (mõni tiik on üle 100 hektari suurune) hoolimata on nende sügavus keskmiselt vaid 0,9–1,0 m. Talvitumistiigid võivad olla sügavamad. Bioloogiline eelis seisneb selles, et vesi soojeneb kiiresti, mis suurendab karpkala loodusliku toidu hulka.

Seda kiire soojenemise väljavaadet soodustab piirkonna mõõdukas aasta keskmine temperatuur, mis oli 1961.–1990. aastal 8,9 °C ehk 0,7 °C kõrgem kui samal perioodil Saksamaal keskmiselt. Need asukohategurid koos poolintensiivsete kalakasvatustavadega tagavad kala liha ainulaadse kvaliteedi. Peegelkarpkala „Peitzer Karpfen“ kaalub üheaastasena üldiselt 25–50 g ja kaheaastasena 250–500 g ning see lastakse turule valdavalt kolmeaastasena kaaluga 1,5–2,5 kg. Raskemad isendid on võimalikud kolmeaastate seas, kui kalad on talvitunud soojas vees, või nelja-aastaste või vanemate seas.

2) Toote eripära

Peegelkarpkala „Peitzer Karpfen“ pärineb liigist, mille aretas 19. sajandi lõpul Kuhnerti-nimeline riigiteenistuja Peitzis ja mis on sellest ajast peale olnud tõupuhas.

See kala on Galicia, Holsteini ja Lausitzi (Lusaatia) liikide ristand. Saadud kalaliiki iseloomustab kiire kasv, väga hea vastupidavus haigustele ja halbadele ilmastikutingimustele ning suur lihasisaldus ja hõrk maitse.

„Peitzer Karpfen“ on sirge seljaga peegelkarpkala. Peamiselt piklikku kehakuju iseloomustab keha kõrguse suhe pikkusega vahemikus 1 : 2,5 kuni 1 : 3,4. Peegelkarpkala „Peitzer Karpfen“ liha on erk- kuni kahvaturoosa, tihke, õrn ja väherasvane ning liigile eriomase maitse ja aromaatse lõhnaga. Peegelkarpkala „Peitzer Karpfen“ kaalub üheaastasena 25–50 g ja kaheaastasena 250–500 g. See lastakse turule valdavalt kolmeaastasena kaaluga 1,5–2,5 kg ning nelja-aastasena kaaluga vähemalt 2,5 kg.

3) Põhjuslik seos

Toote kvaliteet kujuneb järgmiste ainulaadsete tootmisetappide tulemusel, millega tagatakse peegelkarpkala „Peitzer Karpfen“ eripära.

a) Sugukarja pidamine ja selliste sugukalade sertifitseerimine, millel on omadused, mis vastavad kõige paremini peegelkarpkala „Peitzer Karpfen“ omadustele. Sugukalu peetakse toitainerikastes looduslikes veekogudes ja neile antakse lisasöödana teravilja, et saavutada eriti kvaliteetne kudu.

b) Peegelkarpkala „Peitzer Karpfen“ sugukalade kasvatamine tehistiikides, millest osadesse lisatakse sooja vett. Viimasel juhul kasutatakse kunstlikku kudemist, et kudu heitmine toimuks optimaalsetel kuupäevadel, mil on parimad tingimused. Tehistiikides läbivad kalad marjatera ja rebukotiga eelvastse etapid.

c) Kudu laskmine looduslikesse tiikidesse. Kudu lastakse loodusliku toiduga kohanemiseks looduslikesse tiikidesse rebukotiga eelvastse etapi keskel. Rebukotiga eelvastse etapi lõpuks toitub kudu peaaegu täielikult looduslikust toidust.

d) Kalavastsete kasvatamine – arenemine esimese aasta jooksul kuni üheaastaseks saamiseni looduslikes tiikides. Ühe- kuni kaheaastased keskmise kaaluga 25–50 grammi kalad püütakse kasvatustiikidest välja. Seejärel lastakse kalad looduslikesse tiikidesse talvituma või viiakse kasvu jätkamiseks tehistiikidesse, kuhu lisatakse sooja vett. Kahe- kuni kolmeaastaseid kalu kasvatatakse traditsiooniliselt looduslikes tiikides või sooja veega tehistiikides.

e) Toidukalade kasvatamine sobivates looduslikes tiikides kuni kolme aasta vanuseni ja kauem. Tiikidesse lisatakse kalade eemaldamisel tavaliselt magevett.

f) Kalade pidamine looduslikes või tehistiikides, kuhu lisatakse magevett ja vajaduse korral hapnikku (vähemalt viis päeva), et peegelkarpkalale „Peitzer Karpfen“ iseloomulik puhas maitse saavutaks maksimaalse intensiivsuse.

Algse geneetilise liini säilitamine põhineb eelkõige inimteguril, sest sadade aastate pikkuse traditsiooni käigus välja töötatud oskusteavet säilitatakse ja jätkatakse ettenägeliku personalipoliitikaga ja järgmise põlvkonna pikaks ajaks töölevõtmisega. Ekspertide rakendamine üksikutes etappides tagab protsessi lõpus toote ainulaadse kvaliteedi ning liha eripärase maitse ja aromaatse lõhna.

Toote eriline tuntus tuleneb selle pikast, enam kui 100-aastasest kasvatamistraditsioonist, mida tõendab selle tootja määramine Preisi kuningriigi õukonna varustajaks ja selle erakordne nähtavus asjaomases toiduainesektoris.

Peegelkarpkalal „Peitzer Karpfen“ on praegu Saksamaal silmapaistev turupositsioon. Iga kahekümnes Saksamaal toodetud karpkala on pärit kirjeldatud geograafilisest piirkonnast. Kvaliteet põhineb enam kui 100 aastat tagasi välja kujunenud peegelkarpkala „Peitzeri Karpfen“ kasvatamise traditsioonil ning sellest ajast saadik toimunud tervete ja elujõuliste isendite hoolikal valimisel. Valiku tegemisel pööratakse tähelepanu toote tüüpilistele omadustele, nagu kala keha kõrgus, liha tihkus ning liha ja luude suhe. Nende tüüpiliste omaduste säilitamiseks välditakse samal ajal ristamist teiste karpkalaliikidega. Peegelkarpkala „Peitzer Karpfen“ ainulaadne kvaliteet kujunes seega välja väga soodsates geograafilistes ja ilmastikutingimustes (vee rohke juurdevool Spree jõest, liivane ja toitainevaene põhi, vähe muda, madal vesi). Kuna kogenud töötajad valivad kasvatamiseks järjekindlalt eriti terveid ja tugevaid kalu, välditakse ebakvaliteetsemat toodet ning tagatakse selle asemel liha ühtlaselt hea kvaliteet ja ainulaadne maitse. See kinnitab tarbijate ettekujutust tootest ning suurendab toote turumahtu ja tuntust. Peegelkarpkala „Peitzer Karpfen“ on saanud mitmesuguseid silmapaistvaid auhindu ja autasusid, sealhulgas järgmised:

— 1897. aastal Hamburgi linna auhind ja kuldmedal,

— 1898. aastal kõrgeim auhind Dresdenis,

— 1901. aasta kalandusnäituse võitja Gdańskis,

— 1904. aastal kõrgeim auhind ja esikoht Saksa Põllumajandusseltsi kalandusnäitusel Gdańskis,

— 1906. aastal auhind Berliini kalandusnäitusel,

— 1964. aastal auhind 12. põllumajandusnäitusel Markleebergis Leipzigi kreisis.

Peegelkarpkala „Peitzer Karpfen“ kvaliteedi ja selle tootmise äärmise usaldusväärsuse tulemusena määrati Peitzeri tiigikalakasvatusmajand Preisi kuningriigi õukonna varustajaks. Peegelkarpkala „Peitzer Karpfen“ kvaliteet ja maine panid aluse isegi Cottbusi karpkalade oksjoni kuulsusele ja tähtsusele. See oli rohkem kui 50 aastat Kesk-Euroopa karpkalakaubanduse keskus. Isegi Saksa Demokraatliku Vabariigi ajal oli Peitzi piirkond karpkalakasvatuse lipulaev. Peegelkarpkala „Peitzer Karpfen“ eksporditi isegi näiteks Lääne-Berliini.

Peitzis asuvad tiigid, mille pindala on üle 1 000 hektari, kujutavad endast üht suurimat sellist piirkonda Euroopas. Peegelkarpkala „Peitzer Karpfen“ on Saksamaal äärmiselt populaarne ja seda tarnitakse kõikidesse piirkondadesse. Igal aastal kasvatatakse ja püütakse üle 500 tonni peegelkarpkala „Peitzer Karpfen“. See on võimalik ainult selles määratletud geograafilises piirkonnas, kus Spree jõgi ja selle lisajõed tagavad stabiilse veevarustuse. Eriti põua-aastatel, kui teistes piirkondades on veetase madal, takistab magevee sissevool Spree jõest veealuse taimestiku kasvu ja muda kogunemist, mis avaldaks negatiivset mõju seal kasvatatava karpkala lihale. Teistes piirkondades kasvatatud karpkaladel on tugevam mudamaitse. Peegelkarpkala „Peitzer Karpfen“ liha säilitab seevastu oma suurepärase maitse, mille tulemuseks on selle kvaliteet ja toote suur tuntus.

Peegelkarpkala „Peitzer Karpfen“ leiab sageli kajastust meedias. Telekanalid ARD ja WDR näitasid täispikka saadet peegelkarpkalast „Peitzer Karpfen“. Ajalehes Lausitzer Rundschau kajastati peegelkarpkala „Peitzer Karpfen“ seisu 2014. aasta rahvusvahelisel kalamessil.

Peegelkarpkala „Peitzer Karpfen“ mainitakse korrapäraselt arvukatel näitustel ja teabeüritustel. Igal aastal septembrist kuni novembrini toimuvat tiikide puhastamist tähistatakse peoga, kus tuhanded osalejad saavad nautida Peitzi kasvatustiigil korraldatavat näidispüüki. Peitzi linnas peetakse augusti teisel nädalavahetusel kalapüügifestivali, mis meelitab kohale palju inimesi nii lähedalt kui ka kaugelt. Jõulude ja uusaasta vahelisel perioodil saabuvad eelkõige Berliinist ja Cottbusist kliendid, kes ootavad kannatlikult pikkades järjekordades müügilettide juures. Värsket kala müüakse klientidele piirkonnas, mida tuntakse Peitzeri karpkalateena (Peitzer Karpfenstraße), mis kulgeb Berliini lähedal asuvast Königs Wusterhauseni linnast Hoyerswerda linna Saksimaal. Tiigiekskursioonid annavad ülevaate mitmekesisest elupaigast ja kalakasvatuse tavadest. Läbi tiikide ala kulgeb 2,3 kilomeetri pikkune tiikide loodusrada, mille viitadel ja infotahvlitel antakse teavet Peitzi tiigimaastiku ajaloo ja tänapäeva kohta. Idüllilist tiigipiirkonda läbivad ka tuntud piirkondlikud ja üleriigilised jalgratta- ja matkamarsruudid. 2006. aastal avati spetsiaalselt peegelkarpkalale „Peitzer Karpfen“ pühendatud kalandusmuuseum, mida osaliselt rahastas Euroopa Liit. Muuseumi avamisest teatati televisioonis üle kogu riigi. Muuseumis on mitmesuguseid eksponaate ja seal selgitatakse Peitzi tiikidel põhineva Peitzi kalatööstuse ajaloolist arengut selle algusest kuni tänapäevani.

Peegelkarpkala „Peitzer Karpfen“ toitude retseptid on kättesaadavad veebiretseptiraamatutes ja Amazonis müüakse väikest peegelkarpkala „Peitzer Karpfen“ toitude kokaraamatut. Reisijuhid juhivad tähelepanu sellele erilisele hõrgutisele. Viietärnihotelli Grand Elysée Hamburg kokk Ronny Pietzner lisas oma kokaraamatusse ühe oma peegelkarpkala „Peitzer Karpfen“ lemmikretsepti.

Viide tootespetsifikaadi avaldamisele

https://register.dpma.de/DPMAregister/geo/detail.pdfdownload/41757

(1) ELT L 343, 14.12.2012, lk 1.